Diari Oficial de la Generalitat Valenciana


Sumari del DOGV 2993, del 16-05-1997 (1997/7511)

ORDRE de 22 d'abril de 1997, de la Conselleria de Cultura, Educació i Ciència, per la qual s'aprova el Reglament de funcionament del Consell Escolar Valencià.
--------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1997/04/22/(1)/dof/vci/html**

### Dades del document

Número de DOGV
:   2993

Data del DOGV
:   16-05-1997

Secció del DOGV
:   DISPOSICIONS GENERALS

Número del document
:   1997/7511


Data del document
:   22-04-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 22 d'abril de 1997, de la Conselleria de Cultura, Educació i Ciència, per la qual s'aprova el Reglament de funcionament del Consell Escolar Valencià.
  
El Decret Legislatiu de 16 de gener de 1989, del Consell de la Generalitat Valenciana, pel qual s'aprova el Text Refós de la Llei de Consells Escolars de la Comunitat Valenciana, defineix el Consell Escolar Valencià com un òrgan consultiu de participació social en la programació general de l'ensenyament a la Comunitat Valenciana.
  
Pel Decret 2/1989, de 16 de gener, modificat pel Decret 81/1992, d'1 de juny, ambdós del Govern Valencià, es regula l'estructura, l'organització i el funcionament del Consell Escolar Valencià; la disposició final primera estableix que el Consell Escolar Valencià elaborarà el Reglament de funcionament que sotmetrà a l'aprovació de la Conselleria de Cultura, Educació i Ciència.
  
  
El Consell Escolar Valencià, en la sessió celebrada el 17 de desembre de 1996, aprovà el Reglament de Funcionament del Consell Escolar Valencià, que figura com a annex únic d'aquesta ordre.
  
  
En virtut d'això i fent ús de les facultats que em confereix l'article 35 de la Llei 5/1983, de 30 de desembre, de Govern Valencià
  
  
ORDENE
  
  
Article únic
  
S'aprova el Reglament de Funcionament del Consell Escolar Valencià, el text del qual figura com a annex únic d'aquesta ordre.
  
  
  
DISPOSICIÓ FINAL
  
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
  
València, 22 d'abril de 1997
  
  
El conseller de Cultura, Educació i Ciència,
  
FRANCISCO E. CAMPS ORTIZ
  
  
  
ANNEX
  
  
Reglament de funcionament del Consell Escolar Valencià
  
  
Títol preliminar
  
Del règim jurídic
  
  
Article primer
  
1. El Consell Escolar Valencià -d'ara endavant, CEV-, es regeix pel Decret Legislatiu de 16 de gener de 1989, del Consell de la Generalitat Valenciana, pel qual és aprovat el Text Refós de la Llei de Consells Escolars de la Comunitat Valenciana; pel Decret 2/1989, de 16 de gener, del Consell de la Generalitat Valenciana, modificat parcialment pel Decret 81/1992, d'1 de juny; per aquest Reglament de règim intern i per les altres normes d'aplicació general.
  
2. En tot allò que no preveuen aquestes normes i sempre que no les contradiguen, es regirà pels acords del ple o de la comissió permanent, segons l'àmbit d'actuació respectiva.
  
  
Títol I
  
  
Capítol I: de l'organització
  
  
Article segon
  
El CEV està format per la presidència, la vicepresidència, membres consellers i la secretaria tècnica administrativa.
  
  
  
Capítol II: de la presidència i vicepresidència.
  
  
Article tercer
  
El president o la presidenta i el vicepresident o la vicepresidenta del CEV, nomenats d'acord amb el que disposa el Decret 2/1989, prendran possessió dels càrrecs en sessió del ple que se celebrarà a l'efecte.
  
  
Article quart
  
1. Corresponen al president o presidenta del CEV les següents funcions:
  
a) La representació del CEV.
  
b) Convocar i fixar l'ordre del dia dels plens i permanents.
  
c) Presidir i moderar els plenaris i permanents, i podrà delegar en el vicepresident.
  
d) Informar regularment a tots els membres del CEV de les activitats i treballs de la comissió permanent i de les comissions de treball.
  
e) Dirigir l'activitat del CEV i el seu funcionament.
  
f) Autoritzar amb la seua firma els informes, dictàmens i propostes del CEV i executar-ne els acords.
  
g) Gestionar el pressupost del CEV i informar-ne al plenari i a la comissió permanent.
  
h) Resoldre, oïda la comissió permanent, els dubtes que se susciten en la interpretació del reglament.
  
i) Dictaminar, prèvia audiència de les organitzacions interessades, les qüestions que es plantegen relacionades amb la representativitat dels sectors del CEV.
  
2. El president o la presidenta del CEV podrà recaptar de les autoritats de la Conselleria de Cultura, Educació i Ciència la informació o documentació que considere necessària per a l'emissió de dictàmens o informes i formulació de propostes del Consell Escolar Valencià.
  
L'Administració educativa estarà obligada a facilitar la informació o documentació que li és sol·licitada, d'acord amb la normativa aplicable.
  
  
Article cinquè
  
1. El vicepresident o la vicepresidenta substituirà el president en casos de vacant, absència o malaltia i realitzarà les funcions que aquest li delegue.
  
2. En cas de delegació de funcions en la vicepresidència, per la presidència, s'assabentarà el plenari o la comissió permanent, segons es tracte de funcions que afecten un òrgan o altre.
  
  
  
Capítol III: dels membres del CEV
  
  
Article sisè
  
Els membres del CEV tenen el dret i el deure d'assistir a les sessions del ple i, si en formen part, a les de la comissió permanent i de les comissions i ponències, havent d'excusar la seua absència quan no els és possible assistir-hi.
  
  
Article setè
  
El president o la presidenta del CEV, a iniciativa de la comissió permanent, assabentarà les organitzacions proponents o, si escau, el conseller de Cultura, Educació i Ciència, el nom dels membres que incomplesquen reiteradament i injustificada el deure d'assistència a les sessions.
  
  
Article vuitè
  
Els membres del CEV ostentaran els següents drets:
  
a) Percebre les indemnitzacions per raó del servei que els siguen reconegudes, d'acord amb la normativa en vigor.
  
b) Formular propostes de resolució en els termes establerts en els articles 49 al 55 d'aquest reglament.
  
c) Formular peticions d'informes, estudis o dictàmens sobre els assumptes assenyalats en l'article 6é del Decret Legislatiu de 16 de gener de 1989, del Consell de la Generalitat Valenciana.
  
d) Tenir accés, a través de la secretaria administrativa, a la informació necessària i assistència tècnica per a l'exercici de les seues funcions.
  
e) Qualsevol altre dret que estiga legalment reconegut.
  
  
Article novè
  
S'expedirà, per part del president o de la presidenta del CEV, als membres d'aquest òrgan una credencial en què conste dita condició.
  
  
Article deu
  
El mandat dels membres del CEV, segons disposa l'article quart del Decret 2/1989, de 16 de gener, modificat pel Decret 81/1992, d'1 de juny, ambdós del Govern Valencià, serà de tres anys.
  
  
Article onze
  
1. Les organitzacions, associacions, confederacions i institucions corresponents a cada grup de membres proposaran els seus representants a la Conselleria de Cultura, Educació i Ciència i en remetran la proposta amb un mes d'antelació a la data que ha de renovar-se el CEV.
  
2. Els terminis de renovació del CEV seran computats a partir de la data de la seua sessió constitutiva.
  
  
Article dotze
  
1. Les persones membres del Consell Escolar Valencià que n'hagen perdut la condició per alguna de les causes assenyalades en l'article 5 del Decret 2/1989, de 16 de gener, del Consell de la Generalitat Valenciana, seran substituïts en la forma disposada en l'article 4 de l'esmentat Decret, en la redacció feta pel Decret 81/92, d'1 de juny, del Govern Valencià.
  
2. El president o la presidenta del CEV traslladarà al conseller de Cultura, Educació i Ciència el nom del membre cessat i el del nou amb la finalitat que siguen publicades en el DOGV les corresponents ordres de cessament i nomenament.
  
3. El conseller o la consellera nomenat desenrotllarà la seua funció de membre del CEV durant el temps que li reste a la persona cessada per concloure el mandat del CEV o fins el cessament.
  
  
Article tretze
  
En els casos d'absència justificada o malaltia, les persones titulars seran substituïdes per les suplents nomenades en les ordres corresponents, prèvia comunicació escrita al titular de la presidència del CEV en la qual s'indicaran el noms d'aquestes.
  
  
Capítol IV: de la secretaria tècnica administrativa.
  
  
Article catorze
  
1. La Secretaria Tècnica és l'òrgan administratiu del CEV al qual correspon la gestió dels assumptes administratius i l'assistència tècnica al CEV.
  
2. Corresponen al titular de la Secretaria Tècnica Administrativa les següents funcions:
  
1. Assistir, amb veu però sense vot, a les sessions del ple i de la comissió permanent.
  
2. Alçar acta de les sessions.
  
3. Expedir, amb el vistiplau del president o de la presidenta del CEV, certificació d'actes, acords, dictàmens i assistències.
  
  
4. El seguiment de la normativa informada pel CEV de la qual donarà compte al ple.
  
5. Custodiar les actes, les resolucions i informes o dictàmens del CEV.
  
6. Recaptar i prestar l'assistència tècnica que el funcionament del Consell requeresca.
  
7. Tenir cura del registre d'entrada i eixida de documents i el servei de l'arxiu.
  
8. Exercir la direcció immediata del personal i dels serveis interns del CEV.
  
9. Qualsevol altra que se li atribuesca legalment.
  
  
Article quinze
  
En casos de vacant, absència o malaltia, el titular de la secretaria tècnica administrativa serà substituït per la persona funcionària del CEV que el president o la presidenta designe.
  
  
  
Títol II
  
Funcionament del Consell Escolar Valencià
  
  
Capítol I: funcionament.
  
  
Article setze
  
El Consell Escolar Valencià funciona en règim de ple, comissió permanent, comissions de treball i ponències.
  
  
  
Capítol II: del Plenari.
  
  
Article dèsset
  
Al ple del Consell Escolar Valencià, màxim òrgan decisori, li corresponen les següents funcions:
  
a) Aprovar l'informe anual sobre la situació del sistema educatiu a la Comunitat Valenciana.
  
b) Aprovar la memòria anual.
  
c) Emetre dictàmens o informes sobre les matèries previstes en l'article cinquè del Decret Legislatiu de 16 de gener de 1989, del Consell de la Generalitat Valenciana.
  
d) Formular suggeriments i propostes a l'administració educativa sobre els assumptes relacionats en l'article sisè del Decret Legislatiu de 16 de gener de 1989, del Consell de la Generalitat Valenciana.
  
e) Elaborar les pròpies normes de funcionament.
  
  
Article divuit
  
El ple del Consell Escolar Valencià es reunirà, almenys, dues vegades a l'any en sessió ordinària.
  
  
Capítol III: de la comissió permanent.
  
  
Article dènou
  
Seran funcions de la comissió permanent:
  
a) Elaborar el projecte d'informe sobre la situació del sistema educatiu a la Comunitat Valenciana.
  
b) Elaborar el projecte de memòria anual.
  
c) Preparar, en general, tots els assumptes que ha d'entendre el plenari del Consell Escolar Valencià.
  
d) Constituir les comissions i ponències que han de redactar els informes que seran sotmesos a la seua deliberació i proposar al ple la designació dels seus components i presidents/es.
  
e) Assabentar el ple de la seua activitat.
  
f) Exercir la ponència de tots els assumptes que ha d'entendre el ple del Consell Escolar Valencià.
  
g) Vetlar per la difusió dels acords adoptats pel CEV que són considerats d'especial importància per a la comunitat educativa.
  
  
h) Les funcions que li delegue el ple i qualsevol altra que es puga despendre d'aquest reglament.
  
  
Article vint
  
1. La comissió permanent estarà composta per un nombre no superior a un terç dels membres del Consell, i han d'ésser-hi presents necessàriament els sectors a), b) i c) referits en l'article 2.1. del Decret 2/89, de 16 de gener, del Consell de la Generalitat Valenciana, modificat pel Decret 81/92, d'1 de juny, del Govern Valencià.
  
2. Atenent el criteri enunciat, la comissió permanent la formen el president o la presidenta del CEV, o si hi manca, el vicepresident o la vicepresidenta, quatre consellers o conselleres del grup a), (professorat); tres dels grups següents: b) (pares d'alumnes), i c) (alumnes), respectivament; ú del d) (personal d'administració i serveis de centres docents); dos dels grups següents: e) (titulars de centres privats), i g) (organitzacions patronals), conjuntament; dos dels següents grups: f) (organitzacions sindicals), i i) (personal de l'administració educativa autonòmica), també conjuntament; dos del grup h) (entitats locals; i un per cada ú dels següents grups: j) (Universitats), k) (reconegut prestigi), i l) (representants de l'administració Educativa).
  
  
3. Hi assistirà com a secretari o secretària, amb veu però sense vot, la persona titular de la Secretaria Tècnica Administrativa.
  
4. Podran sol·licitar l'assistència, amb veu però sense vot, a qualsevol sessió de la comissió permanent, els consellers i conselleres que pertanyen a organitzacions específiques o diferenciades dins d'un mateix sector, sempre que cap dels seus membres estiga inclòs en la comissió permanent.
  
5. Així mateix, el president o la presidenta invitarà, amb veu, però sense vot, els presidents i presidentes o ponents de la comissió de treball que entenguen dels temes tractats en l'ordre del dia. Igualment, podrà invitar els consellers o les conselleres que manifesten el seu interès a assistir a una sessió determinada, prèvia sol·licitud.
  
  
Article vint-i-u
  
1. Les persones membres de la comissió permanent corresponents als grups següents: a) (professorat), b) (pares d'alumnes), c) (alumnat), d) (personal d'administració i serveis de centres docents), e) (titulars de centres privats), f) (organitzacions sindicals), g) (organitzacions patronals), i i) (personal de l'administració Educativa Autonòmica), seran designades per les organitzacions que configuren cada grup de representació amb un membre per cada tres, com a base, distribuint la resta entre les organitzacions que més s'acosten a aquest número fins esgotar la quota de representants assignats. En cas d'obtenir la mateixa quantitat numèrica a l'hora de l'assignació, es primarà la presència de l'organització que no tinga cap representant.
  
2. Els membres de la comissió permanent corresponents als grups següents: h) (entitats locals), j) (Universitats), k) (reconegut prestigi) i l) (representants de l'administració Educativa), seran designats per acord de la majoria dels components dels grups respectius.
  
3. En cas que en la configuració de qualsevol dels grups esmentats en l'apartat 1. no s'arribe a un acord que permetera l'aplicació exhaustiva del criteri de designació establert, es primarà per a la representació el criteri de major representativitat dins del sector al qual pertany.
  
4. En cas que la configuració de qualsevol dels grups esmentats en l'apartat 1 no permetera l'aplicació exhaustiva del criteri de designació establert o no s'arribara a cap acord en els grups de l'apartat 2, es procediria a establir un torn rotatiu de representació per al període que resulte de dividir el temps del mandat pel nombre d'organitzacions implicades o, si escau, de persones components del grup. A aquests efectes, el president o la presidenta, escoltades les parts, designarà l'ordre de rotació.
  
  
Article vint-i-dos
  
En cas d'absència justificada, els membres titulars seran substituïts per altres membres, titulars o suplents, i s'acreditaran per escrit davant la secretaria del Consell, en la mateixa sessió.
  
Capítol IV: de les comissions de treball
  
  
Article vint-i-tres
  
1. La comissió permanent establirà les comissions de treball que hauran d'elaborar els dictàmens i informes que han de sometre's a la seua deliberació, en raó al volum i naturalesa homogènia dels mateixos.
  
2. Com a mínim es constituiran les següents comissions:
  
- Planificació general de l'ensenyament.
  
- Renovació pedagògica i aplicació de la LOGSE.
  
- Projectes legislatius.
  
- Correspondència i gestió econòmica.
  
- Coeducació.
  
3. Les comissions versaran sobre els temes següents:
  
a)- Comissió de planificació general de l'ensenyament:
  
Determinació específica dels llocs escolars que hagen de crear-se, substituir-se o suprimir-se en les comarques, municipis i zones de la Comunitat Valenciana, per tal d'aconseguir l'accés de tots els valencians a nivells educatius i culturals que els possibiliten la seua realització personal i social.
  
Diagnòstic i fixació de prioritats en l'atenció de les necessitats reals de l'ensenyament per a millorar-ne la qualitat dins els seus aspectes més essencials.
  
Determinació d'objectius relatius a la situació, construcció i renovació dels centres docents, a la política de personal, a l'organització de l'ensenyament i a la renovació pedagògica.
  
La programació anual de recursos materials i humans als quals es refereix l'article tercer del Text Refós de la Llei de Consells Escolars de la Comunitat Valenciana.
  
b)- Comissió de renovació pedagògica i aplicació de la Llei Orgànica d'Ordenació General del Sistema Educatiu (LOGSE).
  
Elaboració dels programes escolars i orientacions pedagògiques generals en els nivells reglats dins del marc dels ensenyaments mínims establerts per l'Estat.
  
Desplegament de les accions compensatòries de caràcter educatiu necessàries per a corregir i superar les desigualtats derivades del context econòmic, social i cultural de l'alumnat.
  
Realització gradual d'un model d'educació democràtica, científica, crítica, operatòria, polivalent, alliberadora i no discriminatòria per raons de sexe, a la qual tinguen accés igualitàriament tots els alumnes de la Comunitat Valenciana.
  
Els criteris bàsics per a les actuacions en matèria de compensació educativa entre diferents zones o comarques de la Comunitat Valenciana.
  
La determinació de les característiques pròpies que han de tenir els centres docents valencians, sense perjudici dels requisits mínims fixats per l'Estat.
  
Reforma dels programes i orientacions didàctiques per tal d'incrementar la promoció de la consciència de la identitat i els valors històrics i culturals del poble valencià.
  
Orientacions pedagògiques i metodològiques.
  
Renovació pedagògica.
  
Formació i perfeccionament del professorat.
  
Avaluació del rendiment escolar.
  
Qualsevol altre tema relacionat amb la qualitat de l'ensenyament i amb els drets de la persona reconeguts en la Constitució.
  
c)- Comissió de projectes legislatius:
  
Promoció de la consciència d'identitat i dels valors històrics i culturals del poble valencià mitjançant el coneixement de la cultura pròpia i , especialment, l'aplicació de la Llei de la Generalitat Valenciana 4/1983, de 23 de novembre, d'Ús i Ensenyament del Valencià.
  
Els criteris i el contingut dels projectes de Llei que en matèria educativa el Consell de la Generalitat Valenciana es propose remetre a les Corts Valencianes per a la seua aprovació.
  
Els criteris bàsics dels reglaments generals elaborats en execució de les lleis que en matèria educativa aproven les Corts Valencianes.
  
L'acompliment de les normes legals als centres públics i privats.
  
El règim dels centres docents.
  
d)- Comissió de correspondència i gestió econòmica:
  
S'ocupa de la gestió econòmica del CEV i de les relacions d'aquest amb les institucions, entitats i persones que s'hi adrecen o que siguen els destinataris dels escrits o iniciatives del propi Consell, així com d'aquells altres temes que, al voltant d'açò mateix, li delegue la comissió permanent o el ple.
  
Pel que fa al primer aspecte, la comissió de correspondència i gestió econòmica elaborarà el projecte de pressupost anual del Consell, establirà els criteris i el seguiment de la seua execució i elevarà a la Comissió Permanent o al ple les propostes corresponents sobre l'esmentat pressupost i la seua execució.
  
Quant al segon aspecte, a aquesta comissió li compet el coneixement de la correspondència rebuda i emesa pel CEV, el seguiment de la mateixa, i elevar a la comissió permanent o al ple les propostes necessàries sobre la destinació dels escrits rebuts i sobre el contingut i l'adreça de les respostes i iniciatives dimanades del Consell Escolar Valencià en aquest context.
  
  
  
e)- Comissió de coeducació:
  
Desplegament d'accions coeducatives necessàries per tal d'aconseguir la igualtat d'oportunitats de les dones i els homes.
  
Els criteris bàsics per a les actuacions curriculars en els nivells bàsics i en la formació professional dins el marc dels ensenyaments mínims establerts per l'Estat.
  
Seguiment dels programes coeducatius per al canvi d'actituds, comportaments, recursos i continguts encaminats a eradicar el sexisme.
  
Formació del professorat en coeducació.
  
Programes d'orientació escolar i professional coeducatius.
  
Integració de l'educació sexual en els programes curriculars.
  
  
Qualsevol altre tema relacionat amb els programes i orientacions didàctiques per tal de proporcionar la igualtat real entre homes i dones.
  
4. Correspon a les comissions preparar els assumptes que haja d'informar la comissió permanent, i podran desenvolupar també la ponència dels seus assumptes davant el Ple.
  
  
Article vint-i-quatre
  
1. La comissió permanent proposarà al ple la composició de les comissions de treball a partir de l'adscripció voluntària dels membres del CEV a aquestes.
  
2. El president o la presidenta o la comissió permanent, en raó a la matèria sobre la qual verse el dictamen o informe, podrà incorporar dos membres més, aplicant el criteri de flexibilitat.
  
3. Així mateix, podran incorporar-s'hi per tal de prestar assistència tècnica funcionaris o membres del Consell no inscrits inicialment en la comissió de la qual es tracte.
  
4. Suposant que un membre figure adscrit a més d'una comissió, la comissió permanent tindrà en compte les limitacions que estime oportunes.
  
  
Article vint-i-cinc
  
1. La composició de les comissions de treball i l'elecció del seu president o presidenta s'atendrà a allò establert en els articles 24.1 i 19, apartat d), d'aquest reglament.
  
2. Les comissions de treball escolliran un vicepresident o una vicepresidenta de l'esmentada comissió que haurà de substituir el president o la presidenta per absència o delegació. Així mateix, les comissions de treball podran elegir un o diversos ponents.
  
  
Article vint-i-sis
  
Corresponen als presidents o les presidentes de les comissions les funcions següents:
  
a) Convocar les reunions de la comissió mitjançant la secretaria tècnica, amb el vist i plau del president del Consell.
  
b) Presidir les reunions i moderar-ne els debats.
  
c) Trametre davant la comissió permanent els projectes d'informes, dictàmens o propostes sol·licitades a la respectiva comissió.
  
d) Requerir a la presidència del Consell que demande de l'administració educativa la informació necessària per realitzar el treball que té encomanat.
  
e) Actuar de portaveu de la comissió, tant davant del ple com davant la comissió permanent, delegant aquesta funció, si cal, en altres membres de la comissió.
  
Els presidents o presidentes, a proposta de la comissió o per iniciativa pròpia, podran sol·licitar de la presidència del Consell la convocatòria de persona o persones competents per assessorar la comissió en les seues deliberacions.
  
  
Capítol V: del règim de sessions
  
  
Article vint-i-set
  
1. Per a la vàlida constitució del CEV, a efectes de celebració de sessions, deliberacions i presa d'acords, es requerirà la presència del president o presidenta i secretari o secretària, si escau, de qui els substituesca i la de la meitat, si més no, del seus membres.
  
  
2. Si no hi haguera quòrum, l'òrgan quedarà vàlidament constituït, en segona convocatòria, mitja hora després, sent suficient l'assistència de la tercera part dels seus membres.
  
  
Article vint-i-vuit
  
1. El president o la presidenta informarà en la sessió de la comissió permanent preparatòria sobre la manera d'ordenar les intervencions dels membres del CEV en la corresponent sessió del ple.
  
2. L'ordenació de les intervencions podrà incloure la possibilitat d'acumulació de temps entre els membres d'una mateixa organització i grup.
  
  
Article vint-i-nou
  
1. Els acords seran adoptats per majoria de vots dels assistents. Si en algun cas hi haguera empat de vots, així quedaria reflectit en l'informe o dictamen corresponent i això suposa que l'objecte de la votació seria sotmès a la deliberació del ple o de l'administració si la votació s'haguera produït en el ple.
  
2. El vot no és delegable.
  
3. No podran abstenir-se en les votacions els membres que per la seua qualitat d'autoritats o de personal al servei de les administracions públiques tinguen la condició de membres del CEV.
  
  
Article trenta
  
1. Qualsevol membre del CEV podrà requerir que conste expressament en acta el seu vot contrari a l'acord de la majoria, la seua abstenció i els motius que la justifiquen, o el sentit del seu vot favorable.
  
2. Així mateix, qualsevol membre té dret a sol·licitar la transcripció íntegra de la seua intervenció o proposta sempre que aporte en l'acte o en el termini de 48 hores el text que es correspon fidelment amb la seua intervenció, fent-ho constar d'aquesta manera en l'acta.
  
3. Els membres que discrepen de l'acord majoritari podran formular vot particular per escrit o anunciar-lo abans d'alçar-se la sessió, remetent-lo per escrit, dins del termini de 48 hores, a la presidència del Consell perquè l'incorpore al text aprovat.
  
  
4. Els membres que hagen votat en contra podran adherir-se al vot particular o redactar-ne el seu sempre que reserven aquest dret abans de concloure la sessió.
  
  
Article trenta-u
  
Les votacions poden ser:
  
a) Per assentiment a la proposta de la presidència.
  
b) Per votació ordinària, alçant la mà primer els membres que aproven, després els que desaproven i, finalment, els que s'hi abstenen.
  
c) Secreta, si es tracta d'elecció de persones o a petició del 10% dels assistents.
  
Capítol VI: dictàmens i informes.
  
  
Article trenta-dos
  
1. Per a l'emissió d'un dictamen o informe, el president o la presidenta del CEV convocarà al president o presidenta de la Comissió de treball a la qual corresponga redactar-ne el projecte, a fi que procedesca a convocar alhora dita comissió, determinant ambdós el calendari de treball i la remissió de la documentació necessària i/o complementària.
  
2. Així mateix, el president o la presidenta procedirà a convocar la comissió permanent i, tot seguit, el ple. Excepcionalment, i per causa justificada, podrà convocar directament la comissió de treball a la qual corresponga l'emissió del dictamen.
  
  
Article trenta-tres
  
1. Els dictàmens o informes de caràcter preceptiu s'emetran en el termini de dos mesos des de la recepció de l'expedient per la presidència del CEV.
  
2. Es podrà convocar simultàniament, afegint la documentació complementària, la comissió de treball corresponent; la permanent i el ple del CEV, ben entès que els dictàmens de la comissió de treball i de la permanent hauran de remetre's als membres de la permanent i del ple, respectivament, almenys cinc dies abans de la celebració de les seues sessions.
  
3. En els casos justificats, l'administració educativa podrà sol·licitar del CEV la tramitació del dictamen per via d'urgència; en aquest cas, el president o la presidenta del CEV i de les comissions que corresponguen establiran els terminis necessaris possibilitant que, en aquest supòsit, el projecte de dictamen o informe s'emet per la comissió permanent a la qual hauran de ser invitats els membres de la comissió de treball corresponent.
  
  
4. Així mateix, per causa justificada, i per la complexitat de l'informe, el CEV podrà sol·licitar de l'administració l'ampliació del termini per a emetre el preceptiu informe.
  
5. El president o la presidenta del CEV, a proposta del ple, la comissió permanent o els presidents i presidentes de la comissió de treball, podrà requerir de l'autoritat que haja sol·licitat el corresponent dictamen o informe, que es complete l'expedient objecte de consulta, amb suspensió del termini per a emetre el dictamen o informe.
  
  
Article trenta-quatre
  
Els dictàmens, informes i propostes es remetran a l'autoritat corresponent signats pel president o la presidenta i el secretari o secretària tècnic administratiu, indicant al marge els noms de les persones assistents a la corresponent sessió i amb expressió de si han estat aprovats per unanimitat, amb detall del nombre de vots aconseguits a favor, en contra i abstencions, i acompanyats dels vots particulars, si n'hi haguera.
  
  
Article trenta-cinc
  
Quan en la tramitació de qualsevol assumpte dels indicats en l'article 5é del Text Refós de la Llei de Consells Escolars (Decret Legislatiu de 16 de gener de 1989, del Consell de la Generalitat Valenciana) haguera estat omès indegudament l'audiència del CEV, el seu president o presidenta, a iniciativa pròpia o de la comissió Permanent, ho significarà davant qui procedesca.
  
  
  
Capítol VII: de la discussió en les comissions de treball
  
  
Article trenta-sis
  
1. La comissió de treball elaborarà i aprovarà el projecte de dictamen o informe que haurà de sotmetre's a deliberació en la comissió permanent i designarà, si escau, el conseller o consellera o consellers/conselleres que actuaran com a ponents en la comissió permanent o, si escau, en el plenari.
  
2. El projecte de dictamen o informe de la comissió de treball haurà d'elaborar-se en un termini que permeta la seua distribució als membres de la comissió permanent amb anterioritat a la celebració de la corresponent sessió, almenys amb cinc dies d'antelació.
  
  
Capítol VIII: de la discussió en la comissió permanent.
  
  
Article trenta-set
  
1. Els membres ponents exposaran davant la comissió permanent el contingut del dictamen o informe de la comissió de treball.
  
2. A continuació, s'obrirà un torn d'intervencions i, si escau, de votació, sobre si procedeix acceptar el projecte de dictamen o informe de la comissió de treball en conjunt o la devolució a dita comissió per a un nou estudi, llevat que per raons d'acompliment de termini per a l'emissió del dictamen o informe no és possible la devolució; en aquest cas, la comissió permanent emetrà el projecte de dictamen o informe, d'acord amb la voluntat majoritària dels membres, projecte que elevarà al ple perquè siga aprovat.
  
  
  
Article trenta-vuit
  
1. A continuació es deliberarà sobre els diversos apartats del dictamen o informe que susciten observacions.
  
2. Els torns d'intervencions corresponents a cada apartat consistiran, en primer lloc, en l'exposició del ponent; després, els membres del CEV que hi formulen observacions, propostes o vots particulars i, de nou, la del ponent.
  
3. Se sotmetran a votació tots els apartats sobre els quals no hi ha consentiment entre els membres de la comissió permanent.
  
  
Article trenta-nou
  
Si s'acorda pels membres del Consell algun text de compromís, només podrà ser sotmès a votació si es presenta per escrit.
  
  
  
Article quaranta
  
La redacció final de les modificacions que s'introduesquen per acord de la comissió permanent en els projectes de dictàmens i informes de les comissions de treball hauran de quedar explícitament aprovades en la mateixa sessió. No obstant això, podrà encomanar-se als ponents i als que proposen les modificacions la redacció final dels dictàmens i informes.
  
  
Capítol IX: de la discussió en el ple.
  
  
Article quaranta-u
  
La comissió permanent designarà els consellers o conselleres que actuaran com a ponents al ple.
  
  
Article quaranta-dos
  
El projecte de dictamen, informe o proposta de la comissió permanent amb la documentació escaient serà distribuït als membres del CEV, almenys, amb cinc dies d'antelació a la celebració del ple. En el projecte es faran constar les propostes i el resultat de la votació, adjuntant-hi, si escau, els vots particulars que s'han presentat. En cas de ple extraordinari, els projectes i la documentació esmentats es remetran amb la pròpia convocatòria.
  
  
  
Article quaranta-tres
  
1. Els membres podran formular proposicions de dictàmens o informes alternatius dels de la comissió permanent, o proposicions de modificació d'extrems concrets.
  
2. Dites proposicions o informes alternatius que seran distribuïts, han de ser formulats per escrit i presentats en la secretaria tècnica administrativa del CEV amb 48 hores d'antelació a la celebració del ple. En cas que hi hagen modificacions d'extrems concrets, podran presentar-se durant la sessió del ple, de paraula o per escrit, si la seua extensió ho requereix.
  
  
Article quaranta-quatre
  
1. Els ponents exposaran davant del ple el contingut del dictamen o informe i el resultat de la votació, i llegiran els vots particulars, si n'hi haguera, sense perjudici que els membres que hagueren formulat vots particulars puguen exposar-hi personalment les raons per les quals els expressaren.
  
2. Tot seguit, llevat que es done el suposat resultat en els articles següents, s'obrirà el torn d'intervencions a favor i en contra del dictamen o informe en la seua totalitat, finalitzat el qual se sotmetrà a votació la presa en consideració pel ple del dictamen o informe de la comissió permanent o la seua devolució.
  
  
  
Article quaranta-cinc
  
1. Si s'hagueren formulat proposicions de dictàmens o informes alternatius, els membres del Consell que n'hagen formulat procediran a defensar-los després de la intervenció del ponent prevista en l'apartat 1 de l'article anterior.
  
2. Finalitzades totes les intervencions, es procedirà sense més tràmits a la votació del text sobre el qual el Consell haja deliberat.
  
  
3. Si s'hagueren presentat més de dues proposicions alternatives, el sistema de votació serà el d'eliminació successiva que inclourà tant aquelles com el dictamen o informe de la comissió permanent.
  
  
Article quaranta-sis
  
1. Si s'hagueren presentat o formulat proposicions de modificació d'extrems concrets, bé en les proposicions de textos alternatius, bé en el projecte de dictamen, informe o proposta, es passaria tot seguit a deliberar sobre els diversos aspectes del dictamen o informe.
  
2. Actuarà com a ponent el membre designat per la comissió permanent o qui haja formulat el dictamen o informe alternatiu, segons siga el text objecte de deliberació.
  
3. Els torns d'intervencions corresponents a cada apartat es concretaran, en primer lloc, en oir el ponent i, tot seguit, els membres del CEV que hagen formulat modificacions i, de nou, el ponent.
  
  
4. Sotmesos a votació els respectius textos, s'aplicarà el procediment d'eliminació successiva previst en l'article 45.3.
  
  
Article quaranta-set
  
En cas de no aprovar-se un projecte de dictamen, informe o proposta, es remetrà a la comissió permanent per al seu estudi.
  
  
Capítol X: dels terminis de les convocatòries.
  
  
Article quaranta-vuit
  
La convocatòria del ple ordinari, d'acord amb el que disposa l'article 25.3.b) de la LRJAP, serà realitzada pel secretari tècnic per ordre del president o de la presidenta del CEV, almenys amb deu dies hàbils d'antelació.
  
El ple extraordinari podrà ser convocat amb una antelació mínima de tres dies hàbils pel secretari tècnic per ordre del president o presidenta a iniciativa pròpia, a petició d'un terç dels membres del ple o a sol·licitud de la Conselleria de Cultura, Educació i Ciència.
  
  
La comissió permanent serà convocada pel secretari tècnic per ordre del president o de la presidenta del CEV a iniciativa pròpia o a petició d'un terç dels membres, amb una antelació mínima de cinc dies hàbils. En assumptes de tramitació ordinària serà convocada amb deu dies d'antelació
  
Les comissions de treball establiran el propi calendari de reunions i el règim de funcionament i resolució que haurà de ser aprovat per majoria de vots.
  
  
  
  
  
Títol III
  
De la formulació de propostes de dictàmens,
  
 informes o resolucions.
  
  
Article quaranta-nou
  
Els membres del Consell podran, en el si de la comissió permanent, formular propostes sobre materials a què es refereix l'article 6 del Decret Legislatiu, de 16 de gener, del Consell de la Generalitat Valenciana.
  
  
Article cinquanta
  
1. Les propostes hauran de ser motivades i precises, diferenciant-se les raons que les justifiquen de la pròpia proposta.
  
2. Les propostes es remetran per escrit a la secretaria tècnica administrativa del CEV que les elevarà a la presidència a l'efecte que, previ a l'examen del contingut, acorde si versen o no sobre les qüestions a les quals es refereix l'article anterior.
  
  
Article cinquanta-u
  
1. Si la presidència estimara que les propostes no són de la competència del CEV o no expressaren clarament el contingut, les tornarà al membre subscriptor expressant les raons que justifiquen la devolució. Si la proposta estiguera subscrita per diversos membres, la devolució s'efectuarà a qui figure en primer lloc.
  
  
2. Si l'esmentat membre no estiguera d'acord amb la decisió adoptada podrà sol·licitar que siga oïda davant la comissió permanent. Oïdes les raons i l'opinió de la comissió permanent, el president o la presidenta resoldrà.
  
  
Article cinquanta-dos
  
1. Les propostes s'inclouran en l'ordre del dia de la comissió permanent immediata a la presentació de les mateixes.
  
2. Les propostes seran defensades en la comissió permanent per aquells que les hagen subscrit o, si escau, per aquell que figure en primer lloc.
  
3. Tot seguit s'obrirà un torn d'intervencions, finalitzat el qual, després de la rèplica del ponent, se sotmetrà a votació l'aprovació de la proposta.
  
4. Si el membre subscriptor no és membre de la comissió permanent serà convocat a la corresponent sessió a fi d'actuar com a ponent, de la proposta presentada, sense dret a vot.
  
  
  
Article cinquanta-tres
  
Si, com a conseqüència de les intervencions dels membres del Consell, el ponent accepta introduir modificacions en la proposta, la proposta modificada només podrà ser votada previ lliurament per escrit en la mateixa sessió, llevat que les modificacions no afecten a qüestions substantives. En aquest cas podrà encomanar-se'n la redacció final, conjuntament, al ponent i a qui haja proposat la modificació.
  
  
Article cinquanta-quatre
  
Si les propostes són aprovades, s'inclouran en l'ordre del dia de la immediata sessió del ple.
  
  
Article cinquanta-cinc
  
El debat i l'aprovació de les propostes en el ple s'atendran a tot allò previst en els articles 52 i 53 d'aquest Reglament.
  
  
  
Títol IV
  
Del debat sobre la situació de l'ensenyament
  
a la Comunitat Valenciana
  
  
Article cinquanta-sis
  
L'informe anual sobre la situació del sistema escolar a la Comunitat Valenciana, que disposa l'article 7 del Text Refós de la Llei de Consells Escolars de la Comunitat Valenciana, el projecte del qual serà elaborat per la comissió permanent, haurà de ser aprovat pel ple del Consell.
  
  
Article cinquanta-set
  
1. La sessió en què el ple del CEV aprove l'esmentat informe se celebrarà en l'últim trimestre de cada any natural, llevat que, per causa justificada, la comissió permanent propose a la presidència diferir l'esmentada sessió al següent trimestre.
  
2. La comissió permanent elaborarà l'informe en el termini que permeta la seua distribució conjuntament a la de la corresponent convocatòria del ple, que es realitzarà amb quinze dies d'antelació.
  
  
  
Article cinquanta-vuit
  
Per a l'aprovació pel ple de l'informe anual sobre la situació del sistema escolar a la Comunitat Valenciana, s'atendrà tot allò disposat en els articles 41 a 47, excepte el termini de presentació de proposicions alternatives que serà, com a mínim, d'una setmana d'antelació a la sessió, i seran remeses als consellers, almenys, quatre dies abans. En cas de modificacions d'extrems concrets, es podran presentar oralment o per escrit, si la seua extensió ho requereix, durant la sessió del ple.
  
  
  
DISPOSICIÓ ADDICIONAL
  
  
La reforma del Reglament de funcionament requerirà l'acord del ple del CEV per majoria de vots. En qualsevol cas, s'exigirà el mateix procediment per a la seua aprovació.


Còpia Permalink ELI